Dil-kruha l-ħin kollu tinsisti li l-Laburisti la għandhom dritt jiggvernaw u lanqas ikunu f'postijiet tat-tmexxija għax huma nferjuri għan-Nazzjonalisti u dawn fil-parlament qed juru li jaqblu magħha! Kont qed naqra ntervista ma' Carmelo Mifsud Bonnici, il-qassatu ta' Ministru li gab il-qrati Maltin u s-sistema korrettiva Maltija f'xifer kollass, u dan tkellem qisu għamel xi suċċess kbir bħala Ministru; u l-attitudni tiegħu tispjega r-raġuni ewlenija li l-PN sar partit patetiku u jekk jibqa' sejjer hekk, isir partit li ma tistax tieħdu bis-serjeta'. Immaġinaw persuna li għamlet ħazin u kulħadd qed jgħidilha li għamlet ħazin, ħlief niesha li ma jistgħux jammettu li l-qarib tagħhom għamel ħazin għax moħħhom maħsul bil-ħlewwa li dan dejjem wera lejhom għax huma qrabatu. Dan qisu l-PN bħalissa li dawk li stanew u ffoxxnaw minn fuqu baqgħu jgħidulu li għamel tajjeb u għalhekk dan il-partit baqa' ma jistax jiblagħha li l-poplu ħeles minnu għax xebbgħu. Nies bħal Ann Fenech, Beppe Fenech Adami, Laurence Gonzi, CMB, Simon Busuttil u ħafna oħrajn għadhom ma jistgħux jifhmu li mexxew il-pajjiz u u l-partit ħazin, u niddubita kemm jistgħu qatt jaccettaw dan. Minkejja l-litanji ta' raġunijiet li ġabu fir-rapport tat-telfa, l-atteġġjament tal-PN fil-parlament baqa' l-istess. Huma jistgħu jlaħħqu Nazzjonalisti f'postijiet għolja anke jekk ir-rekord ta' dawn kien wieħed tal-biki, izda l-PL ma jistax. Iridu jdaħħlu f'moħħ il-poplu li l-Laburisti għandhom xi ħaġa nferjuri minn Nazzjonalisti; argument simili għal dak li dejjem temfasizza fuqu Daphne Caruana Galizia fil-Blog tagħha – In-Nazzjonalisti kultivati u edukati, il-Laburisti njoranti u ħamalli! U l-attaġġjament tal-MPs Nazzjonalisti fil-parlament qed juri li jaqblu ma' dan u għalhekk Gonzi qatt ma kkundanna lil Caruana Galizia b'isimha, minkejja li din issemmiet bħala waħda minn dawk il-bloggers li għamlu ħsara lill-PN fl-aħħar elezzjoni. Fl-intervista tiegħu, CMB qatt m'ammetta li għamel qassata kbira fil-ministeru tiegħu b'rġejjen imexxu d-droga fil-ħabs u libertinaġġ assolut ta' l-istaff tal-ħabs li lanqas iħallu l-priġunieri joħorġu barra bizzejjed ma kienu għax il-gwardjani kollha skartati kienu. Dan għax kollha kienu paladini tiegħu u tal-PN; u din l-irresponsabilita' qed narawha f'kull istituzzjoni li f'għoxrin sena l-PN mela bin-nies tiegħu. Dawn l-istituzzjonijiet u awtoritajiet spiċċaw mimlija dejn minħabba ħlasijiet t'overtime u konsulenzi lil tal-qalba; u bla snien għax qatt ma kienu jieħdu deċizjoni kontra r-rieda tal-parinu tagħhom li kien il-gvern. Jiena nispera li l-PN jibqa' għaddej minn dan iċ-ċiklu viskuz ta' denial , li jibqa' jmeri u jirreġetta dak li qallu l-poplu, u jibqa' jdaħħaqna billi jinsisti li l-gvern ta' Gonzi kien l-aqwa wieħed mill-Indipendenza 'l hawn jew li Simon Busuttil li kiteb l-aħħar zewġ manifesti ma kellux x'jaqsam mat-telfa. Jekk jibqgħu sejrin hekk, idumu ma jaraw il-gvern li tant għandhom leblieba li jerġgħu jieħduh taħt idejhom, tant li l-għaref Beppe Fenech Adami qal li għandhom dritt jerġgħu jkunu fil-gvern kemm jista' jkun malajr, qisu l-gvern ħallihulu missieru!
Skond il-PN il-Laburisti huma nferjuri għan-Nazzjonalisti!